**ΑΛΚΟΟΛΙΣΜΟΣ ΚΑΙ ΚΙΡΡΩΣΗ ΗΠΑΤΟΣ**

**Κυπαρίση Χαρίκλεια**

**Εισαγωγή**

Αλκοολισμός σημαίνει δηλητηρίαση από την αιθυλική αλκοόλη και αλκοολικό είναι το άτομο που χαρακτηρίζεται, σύμφωνα με το Π.Ο.Υ, << από υπερβολική κατανάλωση οινοπνεύματος και του οποίου η εξάρτηση από αυτό έχει φτάσει σε τέτοιο βαθμό , ώστε να διακρίνονται έντονα σημεία βλάβης της υγείας του-σωματικά και ψυχικά>>. **Σκοπός**: Να διερευνηθεί αν και με ποιο τρόπο σχετίζονται η κατανάλωση οινοπνεύματος με την ανάπτυξη της ηπατικής νόσου (κίρρωση ήπατος). Μέθοδος: Έγινε ανασκόπηση ελληνικής και ξένης βιβλιογραφίας καθώς και διαδικτυακή περιήγηση χρησιμοποιώντας τις παρακάτω λέξεις κλειδιά: αιθυλική αλκοόλη, απορρόφηση και μεταβολισμός, αλκοολική ηπατοπάθεια, κίρρωση ήπατος. **Αποτελέσματα:** Η αιθανόλη απορροφάται ταχέως από το πεπτικό και μεταβολίζεται κυρίως στο ήπαρ. Η κατάχρηση αλκοόλης ευθύνεται για το 15-20% των ασθενών που νοσηλεύονται στο νοσοκομείο με κίρρωση και περίπου το 10% των ασθενών παρουσιάζει πρωτοπαθή καρκίνο του ήπατος. Παράγοντες που ευνοούν την ανάπτυξη κίρρωσης σε ασθενή που καταναλώνει αλκοόλ αποτελούν το φύλο, η πλούσια ή φτωχή σε λίπη δίαιτα και η ύπαρξη ή όχι διαβήτη. Η κίρρωση ήπατος είναι κυρίως ιστολογικός όρος και αφορά την ανεπανόρθωτη βλάβη της αρχιτεκτονικής δομής και της σύστασης του οργάνου. Χαρακτηρίζεται ως αντιρροπούμενη ή μη ανάλογα με τις λειτουργικές εκδηλώσεις και επιπλοκές της νόσου. Η εκτίμηση της σοβαρότητας της κίρρωσης γίνεται με κλινικοβιοχημικό έλεγχο και διαγνωστικές εξετάσεις. Υπάρχουν συνήθεις και σπάνιες επιπλοκές της νόσου οι οποίες περιλαμβάνουν μεταβολικές διαταραχές και βλάβες από το Νευρολογικό, το Γαστρεντερολογικό, το Γεννητικό, το Κυκλοφοριακό σύστημα και από το Δέρμα. Η αντιμετώπιση αφορά στην ανακούφιση των συμπτωμάτων του κιρρωτικού ασθενή και τη θεραπευτική προσέγγιση του αλκοολισμού. **Συμπεράσματα**: Η έγκαιρη αναγνώριση και διάγνωση του προβλήματος της κατάχρησης αλκοόλ επιτρέπει την έναρξη θεραπευτικής αντιμετώπισης του ασθενούς πριν την εμφάνιση σοβαρών επιπτώσεων στη σωματική και ψυχική υγεία.